***UNIVERZITET U SARAJEVU***

***FAKULTET POLITIČKIH NAUKA***

***S A R A J E V O***

***Broj:***

***Sarajevo, 14.09.2021. godine***

Na osnovu člana 135. Stav (3) tačka i) Zakona o visokom obrazovanju (Službene novine Kantona Sarajevo br: 33/17), člana 104. Statuta Univerziteta u Sarajevu i člana 36. a u vezi člana 34. Pravila studiranja za treći ciklus studija na Univerzitetu u Sarajevu, na prijedlog Vijeća doktorskog studija, na sjednici Vijeća Fakulteta političkih nauka održanoj 14.09.2021. godine donesena je

***ODLUKA***

***o prijedlogu članova Komisije za ocjenu podobnosti teme doktorske disertacije***

***i uslova kandidata***

***I***

U Komisiju za podobnost teme doktorske disertacije: ***„******BOŠNJACI KOSOVA IZMEĐU ETNIČKOG I GRAĐANSKOG IDENTITETA U PERIODU TRANZICIJE“*** i uslova kandidata ***KARADŽI ELMIRA, MA***  predlaže se:

1. Dr. Senadin Lavić, redovni profesor - predsjednik,
2. Dr. Šaćir Filandra, redovni profesor - član,
3. Dr. Amer Osmić, docent - član.

***II***

Prijedlog članova Komisije sa obrazloženjem predložene teme doktorske disertacije i formulara sa podacima za obrazovanje Komisije za ocjenu podobnosti teme doktorske disertacije i kandidata dostaviti Senatu Univerziteta u Sarajevu na odlučivanje.

***III***

Odluka stupa na snagu danom donošenja.

 ***D E K A N,***

 ***\_\_\_\_\_\_\_\_\_\_\_\_\_\_\_\_\_\_\_\_\_***

 ***Prof. dr. Sead Turčalo***

Akt obradio: Enisa Kadrić

Akt kontrolisao: Sanin Katica

Akt odobrio: Prof. dr. Elvis Fejzić

# UNIVERZITET U SARAJEVU

**FAKULTET POLITIČKIH NAUKA**

# S A R A J E V O

**Broj:**

**Sarajevo, 14.09.2021. godine**

#  UNIVERZITET U SARAJEVU

#  REKTORAT

 **F O R M U L A R**

#  SA PODACIMA ZA OBRAZOVANJE KOMISIJE ZA OCJENU USLOVA

 **KANDIDATA I PODOBNOSTI TEME DOKTORSKE DISERTACIJE**

**KANDIDAT**: ***KARADŽI ELMIR, MA***

**ZAVRŠIO FAKULTET*: FAKULTET ISLAMSKIH NAUKA U SARAJEVU***

**MAGISTAR-SPECIJALISTA IZ OBLASTI**: ***\_MAGISTAR SOCIOLOGIJE***

**NAZIV PREDLOŽENE TEME DOKTORSKE DISERTACIJE: *BOŠNJACI KOSOVA IZMEĐU ETNIČKOG I GRAĐANSKOG IDENTITETA U PERIODU TRANZICIJE***

**NAUČNA OBLAST IZ KOJE SE TEMA PREDLAŽE*: SOCIOLOGIJA***

**ČLANOVI KOMISIJE**: (Navesti ime i prezime, zvanje, naučna oblast iz koje je dr sci,

oblast kojom se bavi, VŠU na kojoj obavlja nastavu)

1. DR. SENADIN LAVIĆ, redovni profesor na Fakultetu političkih nauka u Sarajevu, doktor filozofskih nauka, na predmetu: “Metodologija”, Oblast socioloških nauka – predsjednik;
2. DR. ŠAĆIR FILANDRA, redovni profesor na Fakultetu političkih nauka u Sarajevu, doktor filozofskih nauka, na predmetima: “Sociologija jezika” i “Sociologija kulture i umjetnosti, Oblast socioloških nauka – član;
3. DR. AMER OSMIĆ, docent na Fakultetu političkih nauka u Sarajevu, doktor socioloških nauka/znanosti, oblast sociologije – član.

***D E K A N,***

 \_\_\_\_\_\_\_\_\_\_\_\_\_\_\_\_

 ***Prof. dr. Sead Turčalo***

Akt obradio: Enisa Kadrić

Akt kontrolisao: Sanin Katica

Akt odobrio: Prof. dr. Elvis Fejzić

**OBRAZLOŽENJE PREDLOŽENE TEME DOKTORSKE DISERTACIJE**

*BOŠNJACI KOSOVA IZMEĐU ETNIČKOG I GRAĐANSKOG IDENTITETA U PERIODU TRANZICIJE*

1. **TIP ISTRAŽIVANJA**

Ovo istraživanje spada u red teorijsko-empirijskih istraživanja, a po tipu je empirijsko naučno istraživanje. Teorijskog je karaktera jer se oslanja na različite sociološke i politološke teorije, znanstvene paradigme i empirijsko-istraživačke projekcije o pojmu, temi i diskursu o identitetu i njegovim projekcijama. Empirijsko je jer se nakon uvida u teorijska određenja predmeta i generalizacija o identitetu u savremenom dobu, želi usmjeriti na empirijske podatke o identitetu, položaju, stanju, integraciji i pripadnosti Bošnjaka Kosova u postratnom ili periodu tranzicije kosovskog društva, kada su se suočili sa novom realnošću koja je podrazumijevala svekolike promjene na društvenoj i političkoj sceni, te promjene u kulturi, moralu, vrijednostima i stavovima.

1. **CILJ ISTRAŽIVANJA**

Bavljenje identitetom može biti motivirano s ciljem dokazivanja svoje posebnosti, priznanja i potvrđivanja od drugih ili iz znanstveno-teorijske pozicije koja pledira na vrijednosnu neutralnost i objektivnost u naučnom istraživanju društvenih činjenica. Cilj istraživanja je naučno prikazati kako se pripadnici bošnjačke zajednice danas osjećaju na Kosovu, šta tvori i šta čini bitnim njihov vlastiti i društveni identitet i da li se zbog različitosti identiteta osjećaju ravnopravnim. Drugim riječima, cilj je istražiti implementaciju sloboda, prava i stanje, odnosno trenutni društveni položaj Bošnjaka na Kosovu, uključujući stereotipe, stigmu, ksenofobiju, etničku, jezičku i vjersku diskriminaciju. Dakle, istražiti nivo nacionalne svijesti i samosvijesti Bošnjaka Kosova, religijske i kulturne pripadnosti, istražiti nivo integracije i eventualne oblike asimilacije, i uticaj stranih velikodržavnih politika koje su, pored drugih faktora, dovodile do asimilacije, fragmentacije, identitarne dezintegracije i smanjivanja ukupnog broja Bošnjaka na Kosovu i u regionu.

1. **ZADACI ISTRAŽIVANJA**

Zadatak ovog istraživanja je da se naučno-metodološki istraži pluralnost tradicionalnih društvenih identiteta (nacionalni, etnički, kulturni, religijski) koji se u eri globalizacije, kao novoj fazi ljudske povijesti, nalaze pred velikim izazovima u globalnom društvu koje je u stalnim promjenama, i očuvanje tih identiteta za jednu malobrojnu i vrlo heterogenu bošnjačku zajednicu je ozbiljan povijesni zadatak. Drugi zadatak istraživanja ide u pravcu otvaranja pitanja politike identiteta i njegovog priznavanja, i posljedično novih identiteta građana Kosova u postratnom periodu (npr. kosovski identitet i kosovska nacija), kao i u vremenskom rasponu od proglašenja nezavisnosti Kosova (2008) pa do danas.

Pored naučnog, ovo istraživanje ima i svoj društveni značaj. Za svako društvo stabilni međunacionalni, međuetnički i međuvjerski odnosi su od prioritetnog značaja za zdravu međugrupnu interakciju. Za novo kosovsko društvo krhke demokratije, vrlo je važno da se prepoznaju i dođu do potpunog izražaja njegove vrijednosti različitosti koje su ovaj prostor kroz povijest karakterizirale, a koje su počesto, vođene pogrešnim politikama, bile izvor sukoba i ratova. Nevećinske zajednice na Kosovu, kao važan faktor stabilnosti i prosperiteta, odnosno jedno od mjerila rasta demokratije i pozitivnih promjena na ovom prostoru, nužno je predstaviti u naučno-metodološki ispravnom svijetlu i faktičkom stanju. Afirmacija nevećinske bošnjačke zajednice na Kosovu, kao integralnog dijela kosovskog društva, ali i kao dijela bošnjačkog bića, odnosno matičnog naroda u BiH bit će važna novina u naučnom i društvenom aspektu istraživanja.

1. **ISPITANICI (MATERIJAL) I METODOLOGIJA ISTRAŽIVANJA**

Što se tiče teorijsko-metodološkog pristupa, koristit ćemo analitičko-sintetičke, induktivno-deduktivne, statističko-komparativne i druge naučne metode. Bit će provedeno istraživanje upotrebom kvantitativnih (anketno ispitivanje) i kvalitativnih metoda (intervju) prikupljanja podataka, a rezultati će biti sama okosnica rada. Empirijsko socijalno istraživanje treba da ponudi odgovore na pitanja o identitetu i osjećaju pripadnosti, lokalnoj integraciji i uključenosti u društvene tokove, svijesti o nacionalnom/građanskom i narodnom/etničkom identitetu. Predmetno istraživanje bit će realizirano u području sociologije i politologije, ali i drugih društvenih nauke, čime ga je moguće uvrstiti u interdisciplinarna istraživanja.

1. **ZNA**Č**AJ- DOPRINOS PREDLOŽENOG PROJEKTA DOKTORSKE DISERTACIJE**

Jedan od očekivanih rezultata ovog istraživanja jeste prikaz kulturnog diverziteta Kosova i povijesni razvoj bošnjačkog identiteta unazad nekoliko desetljeća: dominacija religijskog identiteta u vrijeme Osmanlija, smjena epoha i kulturno-nacionalno buđenje (“Musliman” i “musliman”) u vrijeme prve i druge Jugoslavije, vraćanje (ali i osporavanje) povijesnog imena “Bošnjak” i izazovi po identitet i egzistencijalni opstanak (asimilacija, integracija, emigracije, mješoviti brakovi, obrazovanje, mediji, politika) u danas nezavisnoj državi Kosovo.

Tome dodajmo i elaboraciju uticaja etnonacionalizma na pokušaj uspostave multilateralnog građanskog društva, koje je po sebi važan segment opstanka manjinskih zajednica, kao i teza o “kosovskom identitetu” koja u posljednje vrijeme izaziva određene intelektualne rasprave, pod izgovorom da se potire albanski identitet većinskog naroda. Bošnjaci Kosova su u tom smislu „kosovari“ kao pravno-politička kategorija, odnosno kao državljani Republike Kosova, čime zaokružuju i svoj građanski (politički) identitet.

 KANDIDAT

 \_\_\_\_\_\_\_\_\_\_\_\_\_\_\_\_\_\_\_\_

 Elmir Karadži

Prilozi:

* Kopija diplome završenog studija
* Kopija diplome magistra nauka